कानपुर में एंबुलेंस ट्रक से टकराई, 6 की मौत  
फतेहपुर से मरीज को ला रही एक एंबुलेंस महाराजपुर के पास ट्रक से टकरा गई, जिससे उसमें सवार एक बीमार लड़की समेत छह लोगों की मौत हो गई।
जिला फतेहपुर से मरीज को ला रही एक एंबुलेंस सोमवार सुबह महाराजपुर के पास सड़क किनारे खड़े गिट्टी से लदे एक ट्रक से टकरा गई, जिससे उसमें सवार एक बीमार लड़की समेत सभी छह लोगों की मौत हो गई। टक्कर इतनी जबरदस्त थी कि एंबुलेंस पूरी तरह से चकनाचूर हो गई।  पुलिस प्रवक्ता ने बताया कि सुबह करीब चार बजे एक एंबुलेंस से एक बीमार लड़की और उसके तीन रिश्तेदार तथा एंबुलेंस का ड्राइवर और एक क्लीनर शहर के हैलट अस्पताल मरीज को दिखाने आ रहे थे। तभी महाराजपुर के रूमा के पास सड़क किनारे खड़े एक ट्रक में पीछे से यह एंबुलेंस जा घुसी, जिससे उसमें सवार मरीज लड़की समेत सभी छह लोगों की मौके पर ही मौत हो गई।  एंबुलेस इतनी बुरी तरह से ट्रक से टकराई थी कि एंबुलेंस का आधा हिस्सा ट्रक के अंदर घुस गया, जिसे काफी मशक्कत के बाद निकाला जा सका। उन्होंने बताया कि एंबुलेस के ड्राइवर और क्लीनर की पहचान हो गई। ड्राइवर का नाम मोहसिन है, जबकि क्लीनर का नाम मसूद है, लेकिन बीमार लड़की और उसके तीन परिजनों की पहचान नहीं हो सकी है।  पुलिस ने फतेहपुर जिले के अधिकारियों से इस बारे में बात की है, ताकि मरीज और उसके तीन रिश्तेदारों की पहचान हो सके। पुलिस ने सभी शव पोस्टमार्टम के लिए भेज दिए हैं तथा मामले की जांच की जा रही है।